[{"text_idx": "#000004", "text": "D\u2019ar 24 a viz Du e oa bodet un toulladig tud e Klegereg, tro-dro d\u2019ar maer, Marc Ropers, ha d\u2019ar c\u2019huzulier-departamant, Kristian Derrien, ha gant tud ar gevredigezh Breizh 5/5 evit lidan\u0303 pozadur o fanellou\u0300 nevez dindan reou\u0300 mont-tre ke\u0302r. Adal breman\u0303 e vo saludet an dremenidi gant ar pempad a dudennou\u0300 stumm erminiged ha liviou\u0300 joaius dezho war ar banell-se. Dorn-ha-dorn ganto e felle d\u2019an dilennidi rein\u0303 da c\u2019houzout d\u2019an holl o c\u2019hoant e vefe adstaget al Liger-Atlantel da Vreizh."}, {"text_idx": "#000005", "text": "Martine Auffret a zo eilvaerez \u2018ba\u2019 Klegereg hag a-gozh-kozh bet tomm-tomm deus pezh a sell deus Breizh. E-pad ar respet kent, ha hi kuzulierez hep karg, e oa bet kaset betek penn ar sinadur d\u2019ar garta \u00ab Ya d\u2019ar brezhoneg \u00bb. Ha c\u2019hoazh e oa bet votet ur mennad evit goulenn an adstagidigezh, kement-se diwar hec\u2019h intrudu."}, {"text_idx": "#000006", "text": "Kontan\u0303 a ra-hi deomp an doare. \u00ab Diwar atiz un den deus Klegereg ez eus deuet e darempred ganin tud eus ar gevredigezh Breizh 5/5. Kaset em eus ar son\u0303j-se betek ar burev-ke\u0302r ha buan-tre goude betek ar c\u2019huzul-ke\u0302r lec\u2019h m\u2019eo bet kavet reizh gant an dilennidi a-bezh. Mouezhiet eo bet a-unvouezh neuze evit pozin\u0303 teir fanell a-seurt ar re-man\u0303 en antreou\u0300-ke\u0302r pennan\u0303. N\u2019eus bet den ebet o kavout abeg en arc\u2019hant, 100 euro ar banell hag unan profet gant ar gevredigezh. Evidomp holl eo un arouez da ziskouez sklaer pegen mennet omp gant Breizh. \u00bb"}, {"text_idx": "#000008", "text": "Gaelle, annezadez e Klegereg ivez, a gan meuleudi d\u2019an dilennidi kenkoulz-all. Degas a ra da son\u0303j ez eus ur bern tud dedennet gant o sevenadur e Breizh, hag-hi kement bev aman\u0303 e Klegereg pa vez gwelet berzh an dan\u0303sou\u0300 hag ar brezhoneg war an dachenn. Kavout a ra dezhi n\u2019eman\u0303 ket dibled an dilennidi gant son\u0303jou\u0300 an dud er gumun-man\u0303 evel eman\u0303 kont dre vras. \u00ab Aman\u0303 e vez roet skouarn ganto da c\u2019hoantou\u0300 o melestridi. Ha kontroll eo d\u2019ar pezh a c\u2019hoarvez gant politikourien uhel zo a gred dezho, ren an dud hervez o son\u0303j dezho o-unan. Pariz, penn ar vro a zo kreizennet don, ha diseblant ha troc\u2019het e vezer du-se deus ar goulenn e vefe graet a-dostoc\u2019h ha gant prederiou\u0300 an diazezidi. Adlakaat an divizou\u0300 er \u00ab broiou\u0300 \u00bb, hag en tu-all da Vreizh e vez an avel-se o c\u2019hwezin\u0303, klevet e vez ! Stumm nevez Europa a vo hini ar rannvroiou\u0300 ganto galloudou\u0300 nevez, pezh a zo dija \u2018tuiou\u0300 zo, dezho da zerc\u2019hel gant o identelezh \u00bb."}, {"text_idx": "#000009", "text": "Deuet ivez, Jeanine, a gav dezhi eo un disentez brav \u2018hini bet tapet hag heman\u0303 o klotan\u0303 gant goulenn ar Vretoned. Kavout a ra dezhi e vo akord tud al Liger-Atlantel da stagan\u0303 gant Breizh, ha pa vo lavaret kement-se ganto e vo dav en em son\u0303jal war ar mod d\u2019ober gant an departamantou\u0300 a chomo er rannvro gozh-se, da skouer ar Vende\u0301e."}, {"text_idx": "#000010", "text": "Ai\u0308\u2019ta ! Kaoz deus ar gumun, deus ar rannvro, deus Europa. Diwar ar c\u2019homzou\u0300-man\u0303, n\u2019eo ket souezh, gwelout tud hag a grog e-barzh da gaout ur rannvro hag a gloto, spered ha tachenn, gant ar mod-ren da zont ! Hep dison\u0303jal ar broiou\u0300 a zo un tamm lan\u0303s ganto c\u2019hoazh war ar poent-se. Ha pep hini deus an tri den-man\u0303 o tiskouez pegen chalet int gant mouezh an dud o vont da stokan\u0303, diefed, ouzh spered hobregonet ar bolitikourien hag o strolladou\u0300 bras, dic\u2019houest ar re-man\u0303 da harzan\u0303 ouzh al lanv rous a c\u2019hallfe bezan\u0303. \u00ab Breizh 5/5 \u00bb, ar banell neuze a ya da skouer evit ar c\u2019hoant demokratelezh tost ! Ha gant piv neuze e vez serret o spered warno o-unan nemet gant ar re e karg, c\u2019hwezhet un tamm anezho, hag o deus aon rak selaou ar bobl ? Trawalc\u2019h breman\u0303 gant tamall adkavout o identelezh nac\u2019het gant ar Vretoned ! Ar vezh d\u2019an tu-all !"}, {"text_idx": "#000011", "text": "Ha pep hini da hetin\u0303, evit berzh an demokratelezh, e yafe ur bern kumuniou\u0300 all gant ar memes hent ha Klegereg, an navet warn-ugent anezhi gant ar panellou\u0300-se."}, {"text_idx": "#000012", "text": "Gallout a reer lavarout deus ar feson a gamaradiezh hag a genskoazell a zo gant skeudenn ar banell, ez eo un doare da zisparlan\u0303 ar preder. Distroomp gant Martine Auffret hag a gav dezhi ez eus ul lod bras deus an dud a-du, diwar anien ha hep displeg, gant ar pezh zo bet graet gant an c\u2019huzul-ke\u0302r. Ha kredin\u0303 a ra dezhi e yelo pelloc\u2019h o son\u0303j pa vo gwelet bemdez ganto ar panellou\u0300 Breizh 5/5. \u00ab Ar fed ma vez lakaet nebeut-tre war-wel gant ar mediaou\u0300 ar goulenn unanin\u0303 Breizh ne lavar mann ebet war ar pezh a vez e kaoziou\u0300 an dud, oc\u2019h evan\u0303 ur banne, pe deus taol \u2018barzh ar familh. Ar c\u2019homzou\u0300-se ne rankont ket chom kuzh pe lod emsaverien hepken. Chom a rin war evezh da selaou ar pezh a vo lavaret. Ha pa vo bodet ar boblan\u0303s a-benn nebeut evit hetou\u0300 an aotrou maer hag emvodou\u0300-meur ar c\u2019hevredigezhiou\u0300 emaon e son\u0303j goulenn o ali gant an dud. \u00bb"}, {"text_idx": "#000013", "text": "Evit echuin\u0303 e teu en-dro war komzou\u0300 kozh an A. Fillon, pa lavare e oa bet un tamm gounit evit an holl dud, a-benn ar fin, gant damsteuzidigezh ar brezhoneg. Hag embannet gant heman\u0303 c\u2019hoazh ne oa ket tost da lezel dibezhian\u0303 rannvro Broiou\u0300 al Liger gant ar Vretoned. En XXI an\u0303 kantved e vefe traou\u0300 d\u2019ober en tu-all da se d\u2019e son\u0303j."}, {"text_idx": "#000014", "text": "\u00ab Ur vezh eo mont da glask bezan\u0303 penn ar vro goude bezan\u0303 lavaret kement-se. O lavarout d\u2019an dud gant petra lakaat o son\u0303j e tiskouez n\u2019en deus komprenet netra e par an demokratelezh. Stummet e-kreiz o strolladou\u0300, pell eus an dud, an uhelidi ne glotont ket ken gant ar bed a-hiziv. Penaos e c\u2019hellfe ar boblan\u0303s derc\u2019hel un tamm fizian\u0303s enno. Evidomp e Klegereg hon eus ar santimant bezan\u0303 selaouet gant an dud ha spi ganeomp da zigerin\u0303 ar breud \u00bb"}, {"text_idx": "#000016", "text": "Da lenn ivez / A\u0300 lire e\u0301galement"}, {"text_idx": "#000018", "text": "Catalunya. Ponsati\u0301 rebutja el jutge espanyol i li suspe\u0300n el seu mandat de detencio\u0301"}, {"text_idx": "#000019", "text": "Brezhoneg er bed niverel : penaos ober gant ChatGPT hag an naouegezh artifisiel ?"}, {"text_idx": "#000020", "text": "6 pajenn e brezhoneg: prenit niv. ar miz!\nNe\u0301 en 1986 a\u0300 Nantes, Arno MAHE\u0301 e\u0301crit re\u0301gulie\u0300rement pour le peuple Breton papier et en ligne.\nLakaat a ran ma fostel\nHa war ar rouedadou\u0300 sokial..."}, {"text_idx": "#000022", "text": "Ne\u0301 en 1986 a\u0300 Nantes, Arno MAHE\u0301 e\u0301crit re\u0301gulie\u0300rement pour le peuple Breton papier et en ligne."}, {"text_idx": "#000025", "text": "9 straed Pinot Duclos 22000 Sant-Brieg"}]